**2. melléklet**

A Képviselő-testület által a polgármesterre, a bizottságokra és a jegyzőre az SZMSZ-ben átruházott hatáskörök

**1. Polgármesterre átruházott hatáskörök**

1. Kiadja azon jognyilatkozatot, amely szerint a külföldi állampolgár ingatlanszerzése sért-e önkormányzati érdeket a mező- és erdőgazdálkodási hasznosítású földnek nem minősülő ingatlanokat érintő tulajdonszerzésről szóló 251/2014. (X. 2.) Korm. rendelet alapján.

2. Megköti a helyi nemzetiségi önkormányzatokkal az államháztartásról szóló törvény szerinti együttműködési megállapodást.

3. Döntéshozó az Önkormányzat közbeszerzési eljárásaiban, elkészíti és kiadja - a közbeszerzésekről szóló törvény rendelkezései alapján - az Önkormányzat közbeszerzési szabályzatát.

4. Gyakorolja a Közalkalmazottak Házában (1119 Budapest, Bornemissza utca 37/A. és 37/B.) lévő bérleményekre vonatkozó, Újbuda Önkormányzatát megillető bérlőkijelölési jogot a Szociális és Egészségügyi Bizottság javaslata alapján, a Polgármesteri Hivatal dolgozói esetében a Jegyző véleményének kikérését követően.

5. Elvégzi a Képviselő-testület vagy a bizottságok által elfogadott alapító okiratok nem érdemi javítását:

a) címek, elnevezések pontosítása,

b) elírások, helyesírási és stilisztikai hibák javítása,

c) általános formai követelményekhez igazítás és

d) minden olyan módosítás, amely nem keletkeztet új feladatot, pénzügyi kötelezettséggel nem jár és a működés feltételeit nem változtatja meg.

6. Dönt a Szociális és Egészségügyi Bizottság javaslata alapján életjáradéki szerződés megkötéséről.

7. Dönt a településkép védelméről szóló 2016. évi LXXIV. törvény 8. § (2) bekezdésében foglalt eljárásokban (településképi bejelentési eljárás, településképi véleményezési eljárás, településképi kötelezési eljárás - utóbbi eljárás esetében a döntés kiterjed a végrehajtás foganatosítására is.)

**2. A bizottságokra átruházott hatáskörök**

2/A. Gazdasági Bizottság (GB)

1. Az épített környezet alakításáról és védelméről szóló 1997. évi LXXVIII. törvény 30/A. § (2) bekezdése alapján településrendezési szerződés megkötése előtt dönt a cél megvalósítója által készített telepítési tanulmánytervről.

2. A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 39. § (2) bekezdése alapján dönt a településrendezési eszközök véleményezése során beérkezett vélemények elfogadásáról vagy el nem fogadásáról.

3. Dönt - az alapítványi forrás átvétele és átadása kivételével - a Gabányi László Sportcsarnok és a Nyéki Imre Uszoda fejlesztésére, felújítására kötött stratégiai együttműködési megállapodást érintő módosításokról és kiegészítésekről.

4. Dönt a szelektív hulladékgyűjtő szigetek létesítéséről és megszüntetéséről a kerületi önkormányzati tulajdonú közterületeken, és javaslatot tesz a fővárosi önkormányzati tulajdonú közterületeken szelektív hulladékgyűjtő szigetek létesítésére és megszüntetésére.

5. Dönt a közterület-felügyeletről szóló 1999. évi LXIII. törvény 7. § (3) bekezdése alapján a közterületen képfelvevő elhelyezéséről, valamint a képfelvevővel megfigyelt közterület kijelöléséről.

6. Előzetesen véleményezi a rendőrségről szóló 1994. évi XXXIV. törvény 42. § (3) bekezdése alapján elhelyezésre kerülő képfelvevő szükségességét, a képfelvevővel megfigyelt közterület kijelölését.

2/B. Kulturális és Köznevelési Bizottság (KKB)

1. Az önkormányzat illetékességi területén belül fővárosi önkormányzati tulajdonú közterületeken vagy épületeken történő művészeti alkotások elhelyezése, áthelyezése vagy lebontása esetén a Fővárosi Önkormányzat megkeresése alapján megadja a kerületi önkormányzat hozzájárulását.

2. Hozzájárul közművelődési és köznevelési intézményekben alapítványi és egyesületi székhely létesítéséhez.

3. Dönt az óvodába történő jelentkezés módjáról, az óvodai általános felvételi időpontról, az óvodák nyitva, zárva tartásáról.

4. Meghatározza az adott nevelési évben indítható óvodai csoportok számát, továbbá engedélyezi a maximális csoport-létszámtól való eltérést.

5. Elfogadja az óvodák továbbképzési programjának és az ahhoz igazodó beiskolázási tervének módosítását, amennyiben az azokban foglaltak az óvodák aktuális költségvetésén túl nem rónak többletköltséget az Önkormányzatra.

6. A fenntartó nevében véleményt nyilvánít a köznevelési intézmények munkatervéről.

7. Gyakorolja az egyetértési jogot a saját intézmények pályázataihoz szükséges fenntartói nyilatkozat aláírásával kapcsolatban

*a)* ha nem szükséges önrész,

*b)* önrész esetén addig az összeghatárig, amit a mindenkori költségvetési rendelet a Polgármester döntési hatáskörébe helyez.

2/C. Szociális és Egészségügyi Bizottság (SZEB)

1. Dönt az egészségügyi alapellátási praxis ellátására szóló megbízási szerződés megkötéséről.

2. Az egészségügyi szolgáltatót, vagy gyógyszertárat érintő hatósági eljárásban önkormányzati állásfoglalást, véleményt ad ki.

3. Dönt a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény (Ltv.) 85/F. §-ában biztosított önkormányzati elővásárlási jog gyakorlásáról az Ltv. 85/F. §-a alapján meghatározott kényszerértékesítési eljárásokban az Önkormányzat részvétele és a nevében meghozott tulajdonosi döntések érdekében.

4. Fenntartói hozzájárulást ad a szociális, gyermekvédelmi és egészségügyi intézményekben alapítványi és egyesületi székhely létesítéséhez.

5. Gyakorolja az egyetértési jogot a saját intézmények pályázataihoz szükséges fenntartói nyilatkozat aláírásával kapcsolatban

*a)* ha nem szükséges önrész,

*b)* önrész esetén addig az összeghatárig, amit a mindenkori költségvetési rendelet a Polgármester döntési hatáskörébe helyez.

2/D. Vagyonnyilatkozatot Ellenőrző Bizottság (VEB)

1. Dönt az ülésről igazolatlanul távol maradt képviselők és bizottsági tagok esetében a tiszteletdíj csökkentéséről vagy megvonásáról.

2. Dönt a képviselők és a bizottsági tagok esetében a - Mötv. 49. § (1) bekezdése szerinti - személyes érintettségnek a szavazás előtti bejelentési kötelezettsége elmulasztása esetén a mulasztó képviselő vagy bizottsági tag tiszteletdíjának megvonásáról vagy mérsékléséről.

**3. Jegyzőre átruházott hatáskörök**

1. A közterület- és városrésznevek megállapításáról, azok jelöléséről, valamint a házszám-megállapítás szabályairól szóló 94/2012. (XII. 27.) Főv. Kgy. rendelet 20. § (3) bekezdése alapján ellátja a házszámok megállapításával, megváltoztatásával kapcsolatos feladatokat.

2. Az állatok védelméről és kíméletéről szóló 1998. évi XXVIII. törvény 42/B. § alapján ellátja az eb összeírással, és eb nyilvántartással kapcsolatos feladatokat.